ลุยเอาผิดปล่อยสินเชื่อเอิร์ธ
กรุงไทยเดินหน้าเอาผิดพนักงานปล่อยกู้ เอิร์ธ เปิดทาง ผู้ถูกกล่าวโทษยื่นอุทธรณ์ได้
29 ม.ค. 2562

กรุงไทยเดินหน้าเอาผิดพนักงานปล่อยกู้ เอิร์ธ เปิดทาง ผู้ถูกกล่าวโทษยื่นอุทธรณ์ได้
นายเอกนิติ นิติทัณฑ์ประภาศ อธิบดีกรมสรรพากร ในฐานะประธานกรรมการธนาคารกรุงไทย เปิดเผยว่า การตรวจสอบการกระทำความผิดกรณีการปล่อยกู้ บริษัท เอ็นเนอร์ยี่ เอิร์ธ (EARTH) หละหลวมจนทำให้ธนาคารได้รับความเสียหายนั้น ธนาคารได้ ตรวจสอบเฉพาะผู้บริหารและเจ้าหนี้ของธนาคารเท่านั้น ซึ่งพบผู้กระทำความผิดหลายรายในทุกระดับชั้น
"ขณะนี้ฝ่ายบริหารอยู่ระหว่างการดำเนินการตามระเบียบในการเอาผิด โดยผู้ถูกกล่าวหาสามารถยื่นอุทธรณ์ตามขั้นตอนได้" นายเอกนิติ กล่าว
สำหรับความผิดที่เกี่ยวข้องกับบุคคลภายนอก ทางธนาคารกรุงไทยไม่มีอำนาจในการตรวจสอบหรือเอาผิด จึงได้มอบหมายให้นายผยง ศรีวณิช กรรมการผู้จัดการ ไปดำเนินการว่า จะสามารถดำเนินการตามกฎหมายอย่างไรบ้าง
นายเอกนิติ กล่าวว่า การประชุมคณะกรรมการธนาคารล่าสุดที่ผ่านมาได้กำชับคณะผู้บริหารให้เคร่งครัดและจริงจัง ให้บริการกับลูกค้าตามมาตรฐานของธนาคารแห่งประเทศไทย (ธปท.) ไม่ให้เกิดความผิดพลาดหรือเสียหายกับลูกค้า เพราะถือเป็นความเชื่อมั่นของผู้ใช้บริการของธนาคาร
"กรรมการธนาคารมองว่าปัญหาที่เกิดขึ้นมาเป็นเรื่องที่แย่มาก และได้สั่งการว่าในอนาคตปัญหาเช่นนี้จะต้องไม่เกิดขึ้นอีกเป็นอันขาด" นายเอกนิติ กล่าว
แหล่งข่าวจากธนาคารกรุงไทย ระบุว่า กรณีการปล่อยกู้ บริษัท เอ็นเนอร์ยี่ เอิร์ธ นั้น ฝ่ายกฎหมายของธนาคารกำลังพิจารณาว่าจะดำเนินคดีอาญากับพนักงานคนใดและในระดับใด จากที่ตั้งกรรมการสอบวินัยพนักงานและอดีตพนักงานรวม 15 คน หลังจากพบว่ามีการปลอมแปลงเอกสารเพื่อใช้ในการขอสินเชื่อ เพราะธนาคารได้รับความเสียหายจากการปล่อยกู้กรณีนี้ถึง 1.2 หมื่นล้านบาท